## La Generalitat millora un 40 % l’oferta de Metrobús que connectarà València amb l’àrea metropolitana oest “per a suplir les greus mancances de Rodalies”

*** El conseller d’Infraestructures destaca que el contracte s’inicia este divendres i “donarà servici a aproximadament 441.000 habitants” de municipis afectats per les inundacions
* La inversió en el corredor oest permetrà un augment de freqüències de pas general en tot el corredor i la creació de línies noves**

El conseller de Medi Ambient, Infraestructures i Territori, Vicente Martínez Mus, ha confirmat la posada en marxa, este divendres, de la renovació i millora del servici d’autobús que unirà València amb els municipis pertanyents al corredor oest metropolità, “per a suplir les greus mancances de Rodalies”. Es tracta d’un contracte que té una duració de 10 anys i un pressupost d’adjudicació de 97,5 milions d’euros, que millora un 40 % l’oferta de manera progressiva.

El corredor d’autobús CV-106 és el de més demanda en l’àrea metropolitana, amb un nombre estimat de quasi 8 milions de viatgers anuals, “la qual cosa suposa més del 50 % de tots els viatgers transportats en la xarxa de Metrobús, i, a més, facilita la connectivitat de molts municipis afectats per les inundacions”, ha matisat Martínez Mus.

El gran increment de demanda en este eix, derivat, entre d’altres, de les bonificacions tarifàries aplicades per la Generalitat, així com de la gran reducció dels servicis de rodalia prestats per Renfe a conseqüència de les obres de l’accés sud ferroviari, ha disparat el nombre de viatges en este corredor d’autobús, en el qual ara s’incrementarà l’oferta.

“És necessari cobrir el mal servici que està donant Rodalies de Renfe i, per això, augmentarem la flota i millorarem tant itineraris com freqüències”, ha remarcat el titular d’Infraestructures. Segons les previsions, el nou contracte “donarà servici a aproximadament 441.000 habitants i representarà un gran salt qualitatiu en el servici”, ha assegurat el conseller.

Este servici de transport, integrat en la xarxa de Metrobús, nom comercial dels servicis metropolitans d’autobús, atén les connexions amb València en el corredor oest metropolità i dona servici als municipis d’Alaquàs, Aldaia, Burjassot, Chiva (Calicanto), Manises, Mislata, Paiporta, Paterna, Picanya, Quart de Poblet, Torrent i Xirivella. “Un servici fonamental, ja que part d’estos municipis han patit les conseqüències de les inundacions del passat octubre”, ha remarcat el conseller.

El servici s’estructura en 10 línies diürnes (17 en total comptant totes les variants) i 3 nocturnes, amb més de 800 expedicions en dies laborables, més de 460 expedicions en dissabtes i unes 300 en diumenges i festius. En total, es faran unes 242.331 expedicions a l’any, i es recorreran uns 3.132.000 quilòmetres a l’any.

Així mateix, Martínez Mus ha subratllat que, “des del punt de vista ambiental, s’ha apostat per l’electrificació de la flota, amb la incorporació de 47 vehicles elèctrics (el 100 % de la flota), la qual cosa, a més de les emissions, elimina l’impacte acústic”.

**Millora de les connexions**

Els nous servicis contribuïxen a l’obtenció de sinergies amb tot el sistema de transport públic, de manera que es milloren les connexions amb estacions de rodalia i metro per als municipis atesos.

En este sentit, cal destacar els increments de servicis de quasi un 300 % en la línia que connecta Xirivella amb la parada de Metrovalencia de Faitanar; d’un 90 % en la línia que connecta Alaquàs amb la parada de Metrovalencia d’Avinguda del Cid; i d’un 136 % en la línia que connecta Aldaia i el Barri del Crist amb l’estació d’ADIF d’Aldaia i la parada de Metrovalencia de Salt de l’Aigua, així com la posada en servici d’un reforç específic entre Xirivella i València.

Es potencien, també, les connexions amb centres de gran atracció com l’Hospital de Manises, el Centre d’Especialitats d’Aldaia, l’Hospital General de València, el Centre Comercial Bonaire i l’aeroport, entre d’altres.

A més, com ha confirmat el conseller, “els vehicles seran accessibles a persones de mobilitat reduïda i s’incorporaran sistemes de geolocalització per a permetre informació en temps real de l’horari de pas en parada”.

Este és el tercer contracte que es posa en servici dels sis adjudicats per l’Autoritat de Transport Metropolità de València, en aplicació de la Llei de mobilitat de la Comunitat Valenciana, i que suposaran la renovació integral dels servicis metropolitans d’autobús. La previsió de l’Autoritat de Transport és completar esta renovació dels sis contractes durant este primer trimestre.

Fecha: 23/01/2025